Skok oor merke op baba: ‘Ek wil keer dat dit met iemand anders gebeur’Die merke op Cody se lyf. Foto: Facebook ŉ Ma van Johannesburg het ander ouers gewaarsku om op die uitkyk te wees vir tekens dat hul babas of kleuters by dagmoeders geslaan word, nadat haar seuntjie, wat 11 maande oud is, met merke op sy lyf by die huis aangekom het. Elaine Pretorius was Vrydag geskok toe haar seuntjie, Cody, van sy dagmoeder af teruggekom het met rooi, opgeswelde merke op sy boude en sy. Pretorius het Maandag foto’s van die merke op Facebook geplaas en die inskrywing is reeds meer as 3 400 keer gedeel. “Ek was Vrydag in Pretoria en my ma het Cody die middag by sy dagmoeder [in Alberton] gaan haal,” het Pretorius aan Maroela Media gesê. “Omtrent ŉ uur nadat hulle by die huis gekom het, het my ma Cody se doek omgeruil en die merke aan sy lyfie gesien. Sy het my gebel om te vra of ek iets daarvan weet, maar ek was natuurlik baie verbaas om daarvan te hoor.” Die merke op Cody se lyf. Foto: Facebook Volgens Pretorius het sy dieselfde aand foto’s van die merke aan Cody se dagmoeder gestuur en ŉ verduideliking geëis. Die dagmoeder het beweer Cody het op die klimraam gespeel toe hy gegly en sy hom gevang het. Volgens die dagmoeder was die merk aan sy boud waar hy seergekry het toe hy gegly het en die merk aan Cody se sy waar sy hom gevang het. “Ek het dit dadelik nie geglo nie. Hoe kan ŉ baba van elf maande oud tot hoog bo-op ŉ klimraam klouter? En hoe hard moes sy hom gevang het dat die merke ure later nog steeds daar gesit het?” het Pretorius gesê. Sy het gesê sy was baie ontsteld en het onmiddellik haar kind uit die dagmoeder se sorg gehaal. “[Die dagmoeder] het vir my gesê sy kan nie verstaan hoekom ek so ŉ groot bohaai maak nie en sulke aantygings teen haar maak nie,” het Pretorius gesê. Volgens haar het die dagmoder slegs twee kinders versorg en was dit Vrydag in elk geval die ander kind se laaste dag daar, omdat sy ouers hom na ŉ kleuterskool toe geskuif het. Maroela Media kon nie onmiddellik die dagmoeder vir kommentaar bereik nie. Die merke op Cody se lyf. Foto: Facebook Pretorius en haar verloofde, Ashley Panaino, is die volgende dag na die polisiestasie om ŉ klag in te dien. Sy vertel die polisiebeamptes het haar ingelig sy moet Cody eers na ŉ dokter toe vat om na sy beserings te kyk voordat sy ŉ klag kan indien. “Teen daardie tyd was die merke al weg en daarom sou dit geen doel dien om hom dokter toe te vat nie. Ons moes dit maar daar laat,” het sy gesê. Pretorius het gesê sy het Cody juis sewe maande gelede by die betrokke dagmoeder geplaas, omdat sy geglo het hy sal meer aandag daar kry as by ŉ dagmoeder met meer kinders. “Ek het voor die tyd goeie goed oor die dagmoeder by ŉ ander ma gehoor, maar ek het nog altyd ŉ vreemde gevoel oor haar gehad en gewonder of Cody gelukkig is. Die vrou was altyd baie streng met die kinders en het vir Cody gesê hy is stout as hy begin huil wanneer ek hom aflaai. Dalk het sy hom in die verlede al baie pakslae gegee as hy huil en hierdie keer het dit net merke gelaat. Ek sal seker nooit weet nie,” het Pretorius gesê. “Ek het hierdie foto’s op sosiale media gedeel om ander ouers te waarsku. Ander ouers moet weet om op die uitkyk te wees vir tekens dat hul kinders dalk nie goed behandel word by die skool nie. Cody het gelukkig nie ernstig seergekry nie, maar ek wil verhoed dat dit met iemand anders gebeur.” Maroela Media het kenners oor die onderwerp genader en sal later berig oor hoe ouers soortgelyke situasies moet hanteer.